b'\n_START_ARTICLE_\nOsku Heinonen\n_START_SECTION_\nAlkuvuodet Pyrinn\xc3\xb6ss\xc3\xa4\n_START_PARAGRAPH_\nHeinonen valittiin B-poikien SM-sarjan vuoden pelaajaksi vuonna 2008 ja A-poikien SM-sarjan vuoden pelaajaksi vuonna 2010. H\xc3\xa4n pelasi Pyrinn\xc3\xb6n edustusjoukkueessa p\xc3\xa4\xc3\xa4sarjatasolla kaudella 2009\xe2\x80\x9310 viidess\xc3\xa4 ja kaudella 2010\xe2\x80\x9311 kuudessa ottelussa. H\xc3\xa4n pelasi samanaikaisesti my\xc3\xb6s seuran A-juniorijoukkueessa, ja kaudella 2010\xe2\x80\x9311 h\xc3\xa4n esiintyi BC Nokian joukkueessa 17 ottelun verran. Heinonen pelasi my\xc3\xb6s Suomen nuorisomaajoukkueessa._NEWLINE_Heinonen pohti pelaajauransa jatkoa ennen kauden 2013\xe2\x80\x932014 alkua. H\xc3\xa4n jatkoi pelaamista ja pelasi uransa siihen menness\xc3\xa4 parhaan kauden. Heinosen peliaika Korisliigassa kaksinkertaistui, ja pistekeskiarvoenn\xc3\xa4tyksen (5,3) lis\xc3\xa4ksi h\xc3\xa4n teki p\xc3\xa4\xc3\xa4sarjauransa siihen menness\xc3\xa4 parhaat tilastokeskiarvot levypalloissa ja riistoissa. Pyrint\xc3\xb6\xc3\xa4 valmentaneen Pieti Poikolan mukaan Heinonen pelasi kaudella 2013\xe2\x80\x932014 Pyrinn\xc3\xb6n kuudentena miehen\xc3\xa4. Heinosen kausi p\xc3\xa4\xc3\xa4ttyi kuitenkin ennenaikaisesti helmikuussa 2014 polven eturistisiteen katkeamiseen Baltian liigan pudotuspeliottelussa. Pyrint\xc3\xb6 voitti Korisliigan runkosarjan uudella voittoenn\xc3\xa4tyksell\xc3\xa4, sijoittui kauden p\xc3\xa4\xc3\xa4tteksi Baltian liigassa nelj\xc3\xa4nneksi ja voitti Korisliigassa kolmannen Suomen mestaruutensa._NEWLINE_Heinonen palasi harjoittelemaan t\xc3\xa4ysill\xc3\xa4 juuri ennen kauden 2014\xe2\x80\x932015 alkua. H\xc3\xa4n haki muutaman ottelun ajan pelituntumaa Pyrinn\xc3\xb6n reservijoukkueessa ja palasi edustusjoukkueen kokoonpanoon lokakuun lopulla kuntoutuen hiljalleen huippukuntoon. Pyrinn\xc3\xb6n p\xc3\xa4\xc3\xa4valmentaja Pieti Poikolan mukaan Heinosen heittotarkkuus oli kehittynyt kuntoutuksen aikana. Heinosen itsens\xc3\xa4 mukaan h\xc3\xa4nen kautensa 2014\xe2\x80\x932015 sujui polvivamma huomioon ottaen hyvin._NEWLINE_Kes\xc3\xa4kuussa 2015 Heinonen ja Pyrint\xc3\xb6 tekiv\xc3\xa4t vuoden mittaisen jatkosopimuksen. Samassa kuussa h\xc3\xa4net nimettiin Suomen haastajamaajoukkuerinkiin. Heinonen pelasi kauden aikana v\xc3\xa4h\xc3\xa4n edelliskausiin verrattuna, ja h\xc3\xa4nen roolinsa joukkueen kokoonpanossa oli ep\xc3\xa4selv\xc3\xa4.\n_START_SECTION_\nKouvot-kausi ja paluu Pyrint\xc3\xb6\xc3\xb6n\n_START_PARAGRAPH_\nKes\xc3\xa4kuussa 2016 Heinonen teki opintojensa vaiheen mahdollistamana yhden kauden mittaisen sopimuksen Kouvoihin, jota valmentamaan oli siirtynyt Pyrint\xc3\xb6\xc3\xa4 valmentanut Poikola. Heinonen pelasi Kouvoissa runkosarjassa noin 17 minuutin, 4,8 pisteen ja 1,8 levypallon ottelukohtaisilla keskiarvoilla toimien Ville Kauniston loukkaannuttua alkukaudesta joukkueen kapteenina. Kouvot sijoittui runkosarjassa kuudenneksi ja kohtasi puoliv\xc3\xa4lieriss\xc3\xa4 Helsinki Seagullsin jolle h\xc3\xa4visi 3\xe2\x80\x931-otteluvoitoin. Heinonen heitti kauden parhaan pistem\xc3\xa4\xc3\xa4r\xc3\xa4ns\xc3\xa4, 17, kolmannessa puoliv\xc3\xa4lier\xc3\xa4ottelussa._NEWLINE_Kes\xc3\xa4kuussa 2017 Heinonen palasi Pyrint\xc3\xb6\xc3\xb6n yksivuotisella sopimuksella._NEWLINE_Tammikuussa 2018 Heinonen teki Pyrinn\xc3\xb6n kanssa kaksivuotisen jatkosopimuksen._NEWLINE_7. joulukuuta 2018 Heinonen heitti Katajaa vastaan uudeksi Korisliiga-enn\xc3\xa4tyksekseen 31 pistett\xc3\xa4. Samassa ottelussa h\xc3\xa4n heitti siihenastiset enn\xc3\xa4tyksens\xc3\xa4, kuusi kahden pisteen ja viisi kolmen pisteen koria. 6. helmikuuta h\xc3\xa4n nosti Seagullsia vastaan kolmen pisteen korien enn\xc3\xa4tyksens\xc3\xa4 seitsem\xc3\xa4\xc3\xa4n.\n_START_SECTION_\nPelityyli\n_START_PARAGRAPH_\nAamulehden toimittaja aloitti Heinosta kauden 2014\xe2\x80\x932015 p\xc3\xa4\xc3\xa4t\xc3\xb6sarviossa kuvaillessaan yksinkertaisesi lauseella "Heitt\xc3\xa4j\xc3\xa4." My\xc3\xb6s yleisesti ottaen Heinonen tunnetaan etup\xc3\xa4\xc3\xa4ss\xc3\xa4 tarkkana heitt\xc3\xa4j\xc3\xa4n\xc3\xa4. Samassa arviossa toimittaja arvioi Heinosen liikkuvan hitaahkosti, mik\xc3\xa4 kyseisell\xc3\xa4 kaudella johtui suurilta osin loukkaantumisesta kuntoutumisesta._NEWLINE_Valmentaja Poikolan mukaan Heinonen pystyy puolustamaan pelipaikkoja 2\xe2\x80\x934. Poikola suhtautui positiivisesti my\xc3\xb6s Heinosen puolustustaitoihin ja harjoittelumotivaatioon. Heinonen itse on arvioinut vahvuuksikseen joukkuepuolustuksen toteuttamisen ja heittotaidon. Kehitett\xc3\xa4v\xc3\xa4n\xc3\xa4 osa-alueenaan h\xc3\xa4n piti kes\xc3\xa4ll\xc3\xa4 2016 nopeiden vastustajiensa pallollista puolustamista.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nHeinonen varttui Tampereen Hallilassa. H\xc3\xa4n opiskeli Tampereen yliopistossa tietojenk\xc3\xa4sittely\xc3\xa4 ja on naimisissa._NEWLINE_Heinonen sairastui alle yksivuotiaana tyypin 1 diabetekseen ja on puhunut julkisesti diabeteksen kontrolloimisesta huippu-urheilijan el\xc3\xa4m\xc3\xa4ss\xc3\xa4.'